Samuel Kanyon Doe (6 Mei 1951 in Turzon, Liberië – 9 September 1990, Monrovia) was die president van Liberië van 1980 tot 1990. Sy regime is gekenmerk as 'n diktatorskap gebaseer op etnisiteit en onderdrukking van die opposisiepolitiek. Doe, van die Krahn-etniese groep, 'n landelike stam op die vasteland van Liberië, het opleiding ontvang van die Spesiale Magte van die Verenigde State. Die Krahn was van suiwer Afrika-afkoms, net soos die meerderheid van die bevolking van Liberië. Hierdie meerderheid het 'n lang onderdrukking gely deur die Amerikaans-Liberiese elite, afstammelinge van die Amerikaanse slawe wat Liberië in 1847 gestig het. Op 12 April 1980 het Doe 'n staatsgreep uitgevoer wat geëindig het met die dood van William Tolbert Jr, waarna hy homself 'n generaal gemaak het en die "People's Redemption Council" (PRC) gestig, waarvan hy die hoof was. Dit was die eerste keer sedert Liberië gestig is dat dit deur afstammelinge van inheemse Afrikane regeer is, en binne enkele dae na die staatsgreep is baie lede van Tolbert se regering summier tereggestel.